- Hindi News
- National
- आरटीओ में नए साल से कैमरे की नजर में ट्रायल, एजेंटों के प्रवेश पर पाबंदी
आरटीओ में नए साल से कैमरे की नजर में ट्रायल, एजेंटों के प्रवेश पर पाबंदी
विजय नगर स्थित आरटीओ कार्यालय की लाइसेंस शाखा में नए साल से फर्जी तरीके से बिना टेस्ट (ट्रायल) दिए ड्राइविंग लाइसेंस नहीं बन पाएंगे। यहां ट्रैक पर कैमरे लगाए जाएंगे, जिसमें हर आवेदक की रिकॉर्डिंग की जाएगी। एआरटीओ अपने कक्ष से इस पर नजर रखेंगी। वहीं परिसर में एजेंटों को प्रवेश भी नहीं दिया जाएगा।
लाइसेंस शाखा में गड़बड़ी की शिकायतों को देखते हुए परिवहन विभाग ने निर्णय लिया है कि यहां भी वाहनों के फिटनेस टेस्ट की तरह आवेदक के फोटो लिए जाएं। आरटीओ डॉ. एमपी सिंह ने बताया कि लगातार शिकायतें मिल रही हैं कि यहां एजेंट काम में दखल देते हैं। गलत तरीके से लाइसेंस बनाए जाते हैं। अधिकारियों पर भी दबाव बनाया जाता है। इसके मद्देनजर निर्णय लिया गया कि अब लाइसेंस ट्रैक पर कैमरे लगाए जाएंगे। इसके लिए मंगलवार को स्मार्ट चिप कंपनी को निर्देश जारी किए हैं कि वह 1 जनवरी तक यह काम पूरा करें। इसकी स्क्रीन एआरटीओ के कक्ष में लगाई जाएगी, जहां से एआरटीओ अर्चना मिश्रा पूरी व्यवस्था पर नजर रख सकेंगी। ट्रायल का समय भी बढ़ाया जाएगा।
आरटीओ ने एजेंट को मारा चांटा
मंगलवार दोपहर आरटीओ सिंह विजयनगर स्थित कार्यालय पहुंचे। आरटीओ ने बताया कि यहां एक एजेंट गाली-गलौज रहा था, जब दूसरे लोगों से पूछा तो उन्होंने बताया कि वह शराब पीकर आया है। इस पर आरटीओ ने उसे एक चांटा मारकर बाहर निकाल दिया। वह बाहर जाकर भी गाली-गलौज कर रहा था। सूत्रों के मुताबिक एजेंट नरेश चौहान है।
गेट पर लगी गुमटियां भी हटेंगी- आरटीओ सिंह ने बताया कार्यालय में एजेंटों के दखल को खत्म करने के लिए 1 जनवरी से परिसर में किसी भी एजेंट को प्रवेश नहीं दिया जाएगा। गेट के बाहर लगी गुमटियां भी हटवाई जाएंगी। सिर्फ आवेदकों को आवेदन देखने के बाद ही प्रवेश दिया जाएगा। आरटीओ द्वारा की जा रही इस सख्ती का कारण उनका एजेंट से हुआ विवाद बताया जा रहा है। एजेंटों का कहना है उन्हें प्रवेश से रोका जाएगा तो वे अधिकारी-कर्मचारियों के एवजियों को भी प्रवेश नहीं करने देंगे।
tgl_Latn sot_Latn mag_Deva mag_Deva hin_Deva hin_Deva hin_Deva hin_Deva hin_Deva